Nuwe dekaan neem leisels oor by Akademia • Akademia
Akademia kondig met opwinding die aanstelling van die nuwe dekaan, dr. Saretha Brüssow, aan. Brüssow, wat 'n passievolle verbintenis tot studente se akademiese prestasie en sukses in hoër onderwys het, word met die taak toevertrou om die akademiese personeel verder uit te bou en te ondersteun. Hierdie aanstelling dra by tot Akademia se strategie om verder eersteklas hoër onderwys in Afrikaans te bied, deur gebruik te maak van 'n hoë­tegnologiese onderrigmodel.
"Akademia is 'n toekomsgerigte, privaat en selfstandige, hoër onderwysinstelling, gegrond op beproefde uitgangspunte, wat gekenmerk word deur nie nét 'n eensydige klem op gespesialiseerde opleiding en vakkennis nie, maar op 'n onderrigmodel wat ons 'n unieke stem binne die Suid-Afrikaanse universiteitswese gee," meen Brüssow.
Brüssow is vuur en vlam om dié hewige taak as Akademia-dekaan aan te pak. Haar doelwitte vir 2018 is geskoei op die handhawing en uitbouing van Akademia se reeds hoog aangeskrewe onderrig op drie onderling verwante vlakke. "Eerstens wil ek bydra op institusionele vlak wat beleid en interne gehalteversekeringstelsels insluit; tweedens op programvlak wat die ontwerp, inhoud en aflewering van programme insluit; en derdens op 'n individuele vlak, insluitende inisiatiewe wat dosente help en aanmoedig om innoverend te wees in hulle onderrig- en leermetodes," verduidelik Brüssow.
Die aansoeke om gedurende die 2018 akademiese jaar by Akademia te studeer, sluit hierdie Vrydag (19 Januarie).